钦定古今图书集成/理学汇编/文学典/第259卷 > 《徐师曾文体明辩》 > 《柳元谷以所得晋太康间冢中杯及瓦券来易余手绘二首》〈录一〉徐渭
## 钦定古今图书集成/理学汇编/文学典/第259卷 > 《徐师曾文体明辩》 > 《柳元谷以所得晋太康间冢中杯及瓦券来易余手绘二首》〈录一〉徐渭

《券，文》云：“大男杨绍，从土公买冢地一丘，东极阚泽，西极黄滕，南极山背，北极于湖，直钱四百万，即日交毕，日月为证，四时为伍，太康五年九月廿六日对共破剪，民有私约如律令。” 详玩右文，似买于神，若今祀后土，义非从人间买也。二物在会稽倪光简冢地中，于万历元年掘得之地，在山阴二十七都应家头之西，尚有一白磁狮子及诸铜器，铜器出则腐败矣，狮尚藏光简家。

“遥思冢中人，有杯不能饮。”孤此黄兔窑，伴千三百稔。
券镪四百万，买地作衾枕。想当不死时，用物必弘甚。
尊罍罗宝玉，裹袜贱绣锦。岂有纤纤指，捧此锻泥蕈。
〈杯有柄似蕈〉存亡隔一丘，华寂迥千仞。活鼠胜死王，斯言
岂不审。

《列子说符》篇：宋人有游于道，得人遗契者，归而藏之，
密数其齿，告邻人曰：“吾冨可待矣。”
《战国策》，孟尝君出记，问门下诸客：“谁习计会，能为文
收责于薛者乎？”冯煖署曰：“能。”孟尝君怪之曰：“此谁也？”
左右曰：“乃歌《长铗归来》者也。”孟尝君笑曰：“客果有能
也，吾负之，未尝见也。”请而见之。谢曰：“文倦于是愦于
忧。而性㤖愚，沈于国家之事，开罪于先生，先生不羞，
乃有意欲为收责于薛乎？”冯煖曰：“愿之。”于是约车治
装载，券契而行。辞曰：“责毕收，以何市而反？”孟尝君曰：
“视吾家所寡有者。”驱而之薛。使吏召诸民，当偿者悉
来合券，券遍合赴，矫令以责赐诸民，因烧其券，民称
万岁。长驱到齐。晨而求见，孟尝君怪其疾也，衣冠而
见之，曰：“责毕收乎？来何疾也？”曰：“收毕矣。”“以何市而反？”
冯煖曰：“君云视吾家所寡有者。臣窃计，君宫中积珍
宝，狗马实外厩，美人充下陈。君家所寡有者，以义耳，
窃以为君市义。”孟尝君曰：“市义奈何？”曰：“今君有区区
之薛，不拊爱子，其民因而贾利之。臣窃矫君令，以责
赐诸民，因烧其券，民称万岁，乃臣所以为君市义也。”
《史记孟尝君传》：孟尝时相齐，封万户于薛，其食客三
千人，邑入不足以奉客，使人出钱于薛，岁馀不入，贷
钱者多不能与其息，客奉将不给。孟尝君忧之，问左
右：何人可使收债于薛者？传舍长曰：“代舍客冯公，形
容状貌甚辨，长者无他技能，宜可令收债。孟尝君乃
进冯驩而请之曰：‘宾客不知文不肖，幸临文者三千
馀人，邑入不足以奉宾客，故贷息钱于薛。薛岁不入，
民颇不与其息。今客食恐不给，愿先生责之’。”冯驩曰：
“诺。”辞行至薛，召取孟尝君钱者皆会，得息钱十万。乃
多酿酒，买肥牛，召诸取钱者，能与息者皆来，不能与
息者亦来，皆持取钱之券书合之。齐为会日，杀牛置
酒，酒酣，乃持券如前合之，能与息者与为期；贫不能
与息者，取其券而烧之，曰：“孟尝君所以贷钱者，为民
之无者，以为本业也；所以求息者，为无以奉客也。令
富给者以要期，贫穷者燔券书以捐之。诸君强饮食，
有君如此，岂可负哉！”坐者皆起再拜。孟尝君闻冯驩
烧券书，怒而使使召驩。驩至，孟尝君曰：“文食客三千
人，故贷钱于薛。文奉邑少而民尚多，不以时与其息，
客食恐不足，故请先生收责之。闻先生得钱，即以多
具牛酒而烧券书，何？”冯驩曰：“然。不多具牛酒，即不能
毕会，无以知其有馀不足。有馀者为要期，不足者虽
守而责之，十年息愈多，急即以逃亡自捐之，若急，终
无以偿。上则为君好利，不爱士民，下则有离上抵负
之名，非所以厉士民，彰君声也。焚无用虚债之券，捐
不可得之虚计，令薛民亲君而彰君之善声也，君有
何疑焉？”孟尝君乃拊手而谢之。

《汉书。高祖本纪》：高祖微时，好酒及色，常从王媪武负
贳酒时饮，醉卧，武负王媪见其上常有怪。高祖每酤
留饮酒，仇数倍，及见怪，岁竟，此两家常折券弃负。
《楚汉春秋》，高祖初封侯者，皆书券曰：“使黄河如带，泰
山如砺，汉有宗庙，无绝世也。”

《三辅故事》：娄敬为高车使者，持节至匈奴，与其分地
界，作丹书铁券曰：“自海以南，冠盖之士处焉；自海以
北，控弦之士处焉。”

《东观汉记》：“桓帝延熹八年，妖贼盖登称大皇帝，有璧
二十，珪五、铁券十一，后伏诛。”

樊重，字君云，南阳人。家素富，外孙何氏兄弟争财，重
耻之，以田二顷解其忿。县中称美，推为“三老。”年八十
馀终。其所假贷人间数百万，遗令焚削文契。债家闻
之皆惭，争往偿之，诸子竟不肯受。

《邵氏家传》：“邵仲金好赈施，年八十一，临卒，取其贷钱
物书券，自于目前焚之，曰：‘吾不能以德教子孙，不欲
复以贿利累之’。”及贷者还钱，子孙不受，曰：“不能光显
先人，岂可伤其义乎《晋中兴书》：愍帝在关中，与氐羌破铁券，约不役使。
应詹都督天门等郡。天门、武陵谿蛮并反，詹诛其魁
帅，馀皆当降。自元康以来，政令不一，谿蛮并反，詹召
蛮酋破铁券与盟，由是怀化数郡无虞。其后天下大
乱，惟詹保全一境。

《宋书顾觊之传》：“觊之子绰，私财甚丰，乡里士庶多负
其责，觊之每禁之，不能止。及觊之为吴郡，诱绰曰：‘我
常不许汝出责，定思贫薄，亦不可居民间，与汝交关
有几许不尽？及我在郡，为汝督之，将来岂可得？凡诸
券书皆何在’？绰大喜，悉出诸文券一大厨与觊之，觊
之悉焚烧，宣语远近：‘负三郎责皆不须还，凡券书悉
烧之矣’。”绰懊叹弥日。

《王弘传》：“弘父珣颇好积聚，财物布在民间。珣薨，弘悉
燔烧券书，一不收责，馀旧业悉以委付诸弟。”

《南史梁临川王宏传》，“都下有数十邸，出悬钱立券，每
以田宅邸店悬上文券期讫，便驱券主夺其宅。帝后
知，制悬券不得复驱夺。”

《三国典略》：“梁任果降周：果字静鸾，南安人也。世为方
隅豪族，仕于江左，志在立功。太祖嘉其远来，待以优
礼。后除始州刺史，封乐安公，赐以铁券，听世传袭。
侯景围台城，陈昕说范桃棒率所领二千人袭杀王
伟、宋子仙带甲归降，桃棒许之。后盺夜入宫城，密启
梁主，梁主大悦，使命纳之，并鑴银券赐桃棒曰：‘事定
日，当封汝为河南王，即有景众，并给金帛女乐，以报
元功’。”而太子恐其诡诈，犹豫不决。

《隋书李穆传》：“穆累以军功，进爵为伯，从太祖击齐师
于芒山，太祖临阵堕马，穆突围而进，以马策击太祖
而詈之，授以从骑，溃围俱出。贼见其轻侮，谓太祖非
贵人，遂缓之，以故得免。既而与穆相对泣顾谓左右
成我事者，其此人乎！即令抚慰关中，所至克定，擢授
武卫将军，赐以铁券，恕其十死。”

《越王侗传》：侗立，以段达为纳言右翊卫大将军，摄礼
部尚书，王世充亦纳言左翊卫大将军，摄吏部尚书，
元文都内史令，左骁卫大将军，卢楚亦内史令，皇甫
无逸兵部尚书，右武卫大将军，郭文懿内史侍郎，赵
长文黄门侍郎，委以机务。为金书铁券，藏之宫掖。于
时洛阳称段达等为“七贵。”

《尧君素传》：监门直阁庞玉，武卫将军皇甫无逸，前后
自东郡归义，俱造城下，为陈利害。大唐又赐金券，待
以不死，君素卒无降心。

《唐书代宗本纪》：“广德元年，大赦改元，赐内外官阶勋
爵，给功臣铁券，藏名于太庙，图形于凌烟阁。”

《裴度传》：坊使杨朝汶获卢大夫逋券，捕卢坦家客责
偿，久乃悟卢群券，坦子上䜣，朝汶谰语：“钱入禁中，何
可得？”

《杜让能传》：“昭宗立，进尚书左仆射，晋国公，赐铁券，累
进太尉。”

《旧唐书李怀光传》：怀光既解奉天之围，不获朝见，因
大怒。德宗遣中使喻旨，加太尉，赐铁券。怀光怒甚，投
券于地曰：“人臣反则赐铁券，今赐怀光，是使反也。”
《罗让传》：让为福建观察使兼御史中丞，甚著仁惠。有
以女奴遗让者，让问其所因，女奴曰：“本某家人，兄姊
九人皆为官所卖，其留者惟老母耳。”让惨然，焚其券
书，以女奴归其母。

《孔帖》、范君璋奔突厥，陷马邑。其部皆中国人，多叛去。
君璋穷乃降，自谓璋虏赎罪。高祖遣雁门人元普赐
金券。

《唐国史补》：宝应二年，大夫严武奏“在外新除御史，食
宿私舍非宜。”自此乃给公券。

《五代史任圜传》：故时使臣出四方，皆自户部给券。安
重诲奏请自内出，圜以故事争之，不能得，遂与重诲
辩于帝前，圜声色俱厉。明宗罢朝，后宫嫔御迎前问
曰：“‘与重诲论事者谁’？明宗曰：‘宰相也’。宫人奏曰：‘妾在
长安，见宰相奏事未尝如此，盖轻大家耳’。”明宗由是
不悦，而使臣给券，卒自内出。

《朱友谦传》：庄宗灭梁入洛，友谦来朝，赐姓名曰李继
麟，赐予钜万。明年加守太师尚书令，赐铁券，恕死罪。
后庄宗杀之，复其姓名。诏夏鲁奇族其家属于河中。
鲁奇至其家，友谦妻张氏率其宗族二百馀口见鲁
奇曰：“朱氏宗族当死，愿无滥及平人。”乃别婢仆百人，
以其族百口就刑。张氏入室，取其铁券示鲁奇曰：“此
皇帝所赐也，不知为何言矣。”鲁奇亦为之惭。

《常思传》：广顺三年，徙镇归德。居三年来朝，又徙平卢。
思因启曰：“臣居宋，宋民负臣丝息十万两，愿以券上
进。”太祖颔之，即焚其券，诏宋州蠲除之。

《宋史吴越钱氏世家》：“淳化初，杭州以钱氏家庙所藏
唐、梁以来累朝所赐玉册、竹册、铁券来上，上悉以赐
惟濬。”

《陶谷传》：初，李崧从契丹以北，高祖入京，以崧第赐苏
逢吉，而崧别有田宅在西京，逢吉皆取之。崧自北还，
因以宅券献逢吉《王质传》：初，质伯父旦为中书舍人，家贫，与昆弟贷人
息钱，违期以所乘马偿之。质阅书得故券，召子弟示
之曰：“此吾家素风，尔曹当毋忘也。”

《元绛传》：绛知永新县，豪子龙聿诱少年周整饮博，以
技胜之，计其赀折取上腴田立券。久而整母始知之，
讼于县，县索券为证，则母手印存，弗受。又讼于州于
使者，击登闻鼓，皆不得直。绛至，母又来诉，绛视券呼
谓聿曰：“券年月居印上，是必得周母他牍尾印，而撰
伪券续之耳。”聿骇谢，即日归整田。

《宦者传》：“李继和沙苑关马，诏秦州置场，以券市之。继
和不数月得马千数而人不扰。”

《陈安石传》：韩绛镇太原，议行盐法，与监司多不合，加
安石集贤殿修撰，河东都转盐运使。议始定，谓其僚
曰：“兴事当有渐，急则扰。”乃出盐付民，而俾之券，使随
所得贸易，鬻毕而归券。

《章惇传》：“初，苏轼謪雷州，不许占官舍，遂僦民屋。惇又
以为强夺民居，下州追民究治，以僦券甚明，遂已。”
《蔡抗传》：“抗徙广东转运使，岑水铜冶废，官给虚券为
市，久不偿，抗尽给之。”

《梅执礼传》：“执礼为比部员外郎。比部职勾稽财货，文
牍山委，率不暇经目。苑吏有持茶券至为钱三百万
者。以杨戬旨意，追取甚急。执礼一阅知其妄，欲白之
长贰，疑不敢，乃独列上，果诈也。”

《礼志》：“高丽进奉使出班谢面天颜沿路馆券，都城门
外茶酒。”

《渑水燕谈录》：祥符中，王沂公奉使契丹，馆伴耶律祥
颇肆谈辩，深自衒鬻，且矜新赐铁券。沂公答以“勋臣
有功高不赏之惧，故赐券以安反侧耳，何为辄及亲
贤？”祥大沮。

《清波杂志》：富郑公辞疾归第，以俸券还府。府受之，程
正叔曰：“受之固无足议，还者亦未为得，留之无请可
也。”

《墨庄漫录》：“崔公度伯易赴宣州守，江行夜见一舟相
随而行，寂然无声。挽船得港而泊，所见之舟亦正近
岸。公疑之，遣人视之，乃空舟也。舟中有血痕，于舟尾
得皂绦一条，系文字一纸，取视之，乃雇舟契也。因得
其人姓名及牙保之属。至郡，檄巡尉缉捕，尽获其人。
盖船主杀雇舟之商，取其物而弃其舟，遂伏于法。”
《梦溪笔谈》：“忠、万间夷人，祥符中尝寇掠，边臣苟务怀
来，使人招其酋长，禄之以券粟，自后有效而为之者，
不得已又以券招之。其间纷争者，至有自陈若某人，
才杀掠若干人，遂得一券。我凡杀兵民数倍之多，岂
得亦以一券见给？互相计校，为寇甚者，则受多券。熙
宁中会之，前后凡给四百馀券，子孙相”承，世世不绝。
因其为盗，悉诛锄之，罢其旧券，一切不与。自是夷人
畏威，不复犯塞。

《青箱杂记》：“乡人龚国隆应举时，梦行道上，步步俯拾
黑豆一掬，不知其然。”是岁乡荐，乃伯父郎中纪恤其
乏路费，以驿券赠之。遂沿路勘请，以抵京师，步步掬
黑豆之应也。

《老学庵笔记》：“崇宁间，初兴学校，州郡建学，聚学粮，日
不暇给。士人入辟雍皆给券，一日不可缓，缓则谓之
害学政，议罚不少贷。”

张邦昌既死，有旨月赐其家钱十万，于所在州勘支。
曾文清为广东漕，取其券缴奏曰：“邦昌在古法当族
诛，今贷与之生足矣，乃加横恩如此，不知朝廷何以
待伏节死事之家？”诏自今勿与予铭文清墓载此事
甚详，及刻石，其家乃削去，至今以为恨。

桯史。苗刘之乱，勤王兵向阙，朱忠靖、胜非从中护六
龙反正，有诏以二凶为淮南两路制置使，令将部曲
之任。时正彦有挟乘舆南走之谋，傅不从，朝廷微闻
而忧之，幸其速去。其属张逵为画计使，请铁券。既朝
辞，遂造堂，袖札以恳忠靖曰：“上多二君忠义，此必不
吝。”顾吏取笔判奏，行给赐，令所属检详故事，如法制
“造，不得住滞。”二凶大喜，是夕遂引遁，无复哗者。时建
炎三年四月己酉也。明日将朝，郎官傅宿扣漏院，白
急速事，命延之入。傅曰：“昨得堂帖，给赐二将铁券，此
非常之典，今可行乎？”忠靖取所持帖，顾执政秉烛同
阅。忽顾问曰：“检详故事，曾检得否？”曰：“无可检。”又问：“如
法制造，其法如何？”曰：“不知。”又曰：“如此可给乎？”执政皆
笑。傅亦笑曰：“已得之矣。”遂退。后傅论功迁一官。忠靖
尝自书其事云。

《贵耳集》。吴江长桥，焚于庚戌之卤。绍兴四年，新桥复
成。县令杨同者，谋新之始，未尝委一吏，未尝科一夫，
但命十僧分干一桥之利，可支百年。始谋兴工，亦俾
诸僧分谕上户，往往出赀为助。震泽王闱者，朱勔之
党，乃积逋数千缗，连券百纸，请同自督之。同笑曰：“此
逋岂可督也？”徐命闱坐取火，尽焚其券。同以台疏因
“扰民”而罢，此闱嗾之。

《金史耶律安礼传》：“安礼长于吏事，廉谨自将。从帅府
再伐宋，宝货人口，一无所取。贵为执政，奴婢止数人皆有契券。”

《元史刘德泉传》：“朱显自至元间，其祖父已分财至显，
念侄彦昉等年幼无恃，谓弟耀曰：‘父子兄弟，本同一
气，可异处乎’？乃会拜祖墓下，取分券焚之，复与同居。”
《赵一德传》：“一德为郑留守阿思兰家奴，三十馀年，故
乡万里，父母已老，拜请归省。阿思兰感动，许之，归期
一岁而返，阿思兰叹曰：‘彼贱隶乃能是，吾可不成其
孝乎’？”即裂券，纵为良。

《孙秀实传》：王仲和尝托秀实贷富人钞二千锭，贫不
能偿，弃其亲逃去。数年，其亲思之疾，秀实日馈薪米
存问，终不乐。秀实哀之，悉为代偿，取券还其亲。
《卢世荣传》：至元中，世荣言：钞法虚弊，今莫若依汉唐
故事，括铜铸至元钱及制绫券，与钞参行。世祖曰：“当
速行之。”

《辍耕录》：国初平定诸国日，以俘到男女匹配为夫妇，
而所生子孙永为奴婢。又有曰“红契买到者”，则其元
主转卖于人，立券投税者是也。

《笔记》：“关中孙太白山人与许九杞善，寓南屏时，一鹤
自随，九杞为买鹤田，岁输粮于万峰深处，而纳券曰：
‘太白山人鹤田，在九杞山书院之阳，倚山面湖，左林
右涂，广从百步，计岁入粟三石有奇，以其奇为道里
费，而归其成数于杭之西湖南屏山，歉岁则收其半，
以九杞润笔金取盈焉。佃之者主人之邻李仁，输之
者主人之仆归义，董之者主人之弟墙卿、舟仲。主人
谓谁’？”山人之友杞泉子许台仲甫也。名《鹤田券》

《商子》以《左券》予吏之问法令者，主法令之吏谨藏其
右券。

《荀子别券》：“契者，所以为信也。”

《慎子》：“折券契节，贤不肖由之，物以此得而不托于信
也。”

《韩子》：“宋人得遗券而数其齿。”

《淮南子》：“子罕不利宝玉而争契券者，愧矣。”

《颜氏家训勉学》篇：“邺下谚云：‘博士买驴，书券三纸’。”未
有“驴”字。

“梦书券契为有信。”梦得券契。有信士也。

《太平御览》：石崇奴券曰：余元康之际，主在荥阳东住，
闻主人公言声，太祖须臾出趣吾车曰：“公府吾怪吾
家哓哓耶？中买得一恶羝奴，名宜勤，身长九尺馀，力
举五千斤，挽五石力弓，百步射钱孔，言读书欲使便
病，日食三斗米，不能奈何。吾闻公卖公不喜，便下绢
百疋。闻谓吾曰：‘吾湖王子性读书，公府事一不上券’”，
则不为公府作。《券。文》曰：“取东海巨盐，东齐羝羊，朝歌
浦荐。”八板。床员之安邑，梨栗之乡。常山细缣，赵国
之编，许昌总沙房之绵。作章当此高平英榆之毂无
尾髑髅之状大良白槐之幅，茱萸之辋，河东乱栉桑
辕大山桑光长安双入，白屋钉锁，巧乎出于上方见
好弓杯，可斫千张。山阴青椝，乌嗥柘桑张金好墨过
数市蠡之井市。豪笔备郎写书嗥角愤道金案玉枕。
宜勤供笔，更“作多辞。”乃敛吾绢而归。

《燕翼诒谋录》：远方寒士预乡荐，欲试礼部，假丐不可
得，则宁寄举不试，良为可念。谨按开宝二年十月丁
亥，诏西川、山南、荆湖等道所荐举人，并给来往公券，
令枢密院定例施行。盖自初起程以至还乡，费皆给
于公家。如是而挟商旅，干关节，绳之以法，彼亦何辞？
今不复闻举此法矣。

《演繁露》铁券，形似半破小木甑子，曲处著肚，上有四
孔穿縚处，其文于面镌“陷金。”

《路史中三皇纪》：洞神经有三皇玉券，一曰金契。《三皇
经》云：“自然之文皆缀以金钩，置一玉案，覆以珠巾，芬
以五香，侍以十华。”

《容斋续笔》：《隋书志》：“晋自过江，凡货卖奴婢马牛田宅，
有文券，率钱一万，输估四百入官，卖者三百，买者一
百。无文券者，随物所堪，亦百分收四，名为散估。历宋、
齐、梁、陈，如此以为常。以人竞商贩，不为田业，故使均
输，欲为惩劝。虽以此为辞，其实利在侵削也。”今之牙
契投税，正出于此。田宅所系者大，奉行惟谨。至于奴
婢马牛，虽著于《令甲》，民不复问。然官所取过多，并郡
邑导行之费，盖百分用其十五六，又皆买者独输，故
为数多者率隐减价直，赊立岁月，坐是招激讦诉。顷
尝因奏对上章，乞蠲其半，使民不作伪以息争，则自
言者必多，亦以“与为取之义。”既下有司，而户部引《条
制》沮其说。

《癸辛杂志》：今人造墓，必用买地券，以梓木为之，朱书
云：“用钱九万九千九百九十九文买到某地”云云。此
村巫风俗如此，殊为可笑。及观元遗山《续夷坚志》载：
曲阳燕川青阳坝有人起墓，得铁券，刻金字云：“敕葬
忠臣王处存，赐钱九万九千九百九十九贯九百九
十九文。”此唐哀宗之时，然则此事由来久矣《野客丛谈》：前辈多谓汉王褒《僮约》，黄鲁直尝效之，作
《跛奚奴文》。余谓鲁直之前，已有效之者，石崇尝作《奴
券》矣。

《辍耕录》：“吾乡钱叔琛氏赟，乃武肃王之诸孙也。其家
在郡城外东北隅，亭台沼沚，联络暎带，犹是先朝赐
第。与余相友善，尝出示所藏铁券，形宛如瓦，高尺馀，
阔二寸许，券词黄金商嵌，一角有斧痕。盖至元丙子
天兵南下时，其家人窃负以逃，而死于难，券亦莫知
所在。越再丙子，渔者偶网得之，乃在黄岩州南地名”
泽库，深水内，渔意宝物，试斧击之，则铁焉，因弃诸幽。
一村学究与渔邻，颇闻赐券之说，买以铁价，然二人
皆不悟其字乃“金”也。有报于叔琛之兄者，用十斛谷
易得青毡复还，诚为异事。时余就录券词一通，叔琛
又出武肃当日《谢表》槁并录之。昨晚检阅经笥，偶得
于故纸中，转首已三十馀年矣，人生能几何哉？谩志
于此。词云：“维乾宁四年，岁次丁巳，八月甲辰朔四日
丁未，皇帝若曰：‘咨尔镇海镇东等军节度浙江东西
等道观察处置营田招讨等使、兼两浙盐铁制置发
运等使、开府仪同三司、检校太尉、兼中书令、使持节
闽越等州诸军事、兼闽越等州刺史、上柱国、彭城郡
王、食邑五千户、食实封一百户’”钱镠。朕闻铭邓骘之
勋，言垂汉典；载孔悝之德，事美《鲁经》。则知褒德策勋，
古今一致。顷者董昌僭伪，为背镜水，狂谋恶惯，㳿染
齐人。而尔披攘凶渠，荡定江表，忠以卫社稷，惠以福
生灵，其机也氛祲清，其化也疲羸泰。拯瓯越于涂炭
之上，师无私焉；保馀杭于金汤之间，政有经矣，志奖
王室，“绩冠侯藩，溢于旗常，流在丹素。虽锺繇刻五熟
之釜，窦宪勒燕然之山，未足显功，抑有异数，是用锡
其金版，申以誓词，长河有似带之期，泰山有如拳之
日，惟我念功之旨，永将延祚子孙，使卿长袭宠荣，克
保富贵，卿恕九死，子孙三死，或犯常刑，有司不得加
责，承我信誓，往惟钦哉。宜付史馆，颁示天”下。《表》云：“恩
主赐臣金书铁券一道，臣恕九死、子孙三死者，出于
睿眷，形此纶言。录臣以丝发之劳，赐臣以山河之誓。
镌金作字，指日成文，震动神祇，飞扬肝胆。”伏念臣爰
从筮仕，迨及秉麾，每自揣量，是何叨忝。所以行如履
薄，动若持盈，惟忧福过祸生，敢忘慎初护末？岂期此
志，上感宸聪。忧臣以处极“多危，虑臣以防微不至。遂
开圣泽，永保私门。屈以常则，宥其必死。虽君亲嘱念，
皆云必恕必容，而臣子为心，岂敢伤慈伤爱。谨当日
慎一日，戒子戒孙，不敢因此而累恩，不敢乘此而贾
祸。圣主万岁，愚臣一心。”僧文莹《湘山野录》云：“唐昭宗
以钱武肃平董昌，拜为镇海、镇东节度使、中书令，赐
铁券。罗隐”为撰《谢表》。迨庄宗入洛，又遣使贡奉，恳请
玉册、金券。有司定议非天子不得用，后竟赐之。镠即
以节钺授其子元瓘，自称吴越国王，名其居曰殿，官
属悉称臣。又于衣锦军大建玉册、金券、诏书三楼，遣
使册东方诸国，封拜其君长，几极其势，与向之《谢表》
所陈“处极防微、累恩贾祸”之诫，殊相戾矣。

《希通录》：今人多曰执券取偿。按，《史记田敬仲世家》：“苏
代谓田轸曰：‘公常执左券以责于秦、韩’。”又《平原君传》：
“虞卿，其两权事成，操右券以责券者，取其合符之义，
曰左曰右皆可。”

《太平清话》：“东坡马券石刻在陆宣公书院，院旧为嘉
兴县学。